
REPUBLIKA E SHQIPËRISË
Kuvendi


P R O J E K T L I GJ

			
Nr._____/2023

 PËR 

DISA SHTESA DHE NDRYSHIME NË LIGJIN NR.80/2020, 
“PËR POLICINË E BURGJEVE”

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, Kuvendi i Republikës së Shqipërisë

V E N D O S I:

Në ligjin nr.80/2020, “Për Policinë e Burgjeve”, bëhen këto shtesa dhe ndryshime:

Neni 1

Në nenin 14 bëhen ndryshimet e mëposhtme:

1. Pika 1 ndryshohet, si më poshtë vijon:

“1. Punonjësi i Policisë së Burgjeve ka të drejtë të mbajë armë dhe pajisje të tjera kufizuese. Llojet e armatimit, të lëndëve neuroparalizuese dhe të mjeteve të tjera të përdorimit të forcës nga Policia e Burgjeve përcaktohen me vendim të Këshillit të Ministrave.”.

2. Pika 2 shfuqizohet.

Neni 2

Pas nenit 18 shtohet neni 18/1, me këtë përmbajtje:

“Neni 18/1
E drejta për përfitim kredie me kushte lehtësuese

1. Punonjësi i Policisë së Burgjeve përfiton kredi për strehim me kushte lehtësuese. 

2. Kriteret dhe procedura për përfitimin e kredisë me kushte lehtësuese dhe masa e saj përcaktohen me vendim të Këshillit të Ministrave.”.

Neni 3

Në pikën 1, të nenit 29, bëhen këto ndryshime dhe shtesa:

1. Shkronja “d” ndryshohet, si më poshtë vijon:

“d) të mos jetë dënuar me vendim gjyqësor të formës së prerë:
 
i. për një vepër penale të kryer me dashje, për të cilën nuk është rehabilituar; 
ii. për një vepër penale të kryer me pakujdesi, për të cilën nuk është rehabilituar dhe që cenon figurën dhe integritetin Policisë së Burgjeve; 
iii. për një vepër penale të kryer me dashje, për të cilën është rehabilituar, kur vepra penale cenon figurën dhe integritetin e Policisë së Burgjeve;”.

2. Pas shkronjës “d” shtohet shkronja “d/1”, me këtë përmbajtje”:
   
“d/1) ndaj tij nuk është caktuar masa e sigurimit personal “arrest në burg” ose “arrest në shtëpi” për kryerjen e një vepre penale ose nuk ka marrë cilësinë e të pandehurit për një krim të kryer me dashje.”.

3. Shkronja “ë” shfuqizohet.

Neni 4

Pas pikës 2, të nenit 42, shtohet pika 2/1, me këtë përmbajtje:

“2/1. Përjashtimisht, punonjësi i rolit bazë, pavarësisht gradës, mund të marrë gradën “nënkomisar” kur plotëson kushtet e mëposhtme:

  a)   	Zotëron një diplomë të ciklit të dytë, të lëshuar nga institucionet e arsimit të lartë të licencuara dhe të akredituara sipas dispozitave në fuqi në kohën e lëshimit të diplomës ose të zotërojë një diplomë të të njëjtit cikël, të lëshuar nga një institucion i huaj i arsimit të lartë, të njohur e të njësuar pranë ministrisë përgjegjëse për arsimin;
b) Është punonjës i rolit bazë për jo më pak se 2 vjet;
c) Ka përfunduar me sukses trajnimin profesional për marrjen e gradës “nënkomisar”;
ç) Ka vlerësim vjetor pozitiv të punës për periudhën që ka qëndruar në gradën që mban;
d)	Është shpallur fitues në procedurat konkurruese për ngritjen në gradë “nënkomisar”.”

Neni 5

Neni 51 ndryshohet, si më poshtë vijon:

“Neni 51
Pezullimi

“1. Punonjësi i Policisë së Burgjeve pezullohet nga detyra kur:

a)  	ndaj tij caktohet masa e sigurimit personal “arrest në burg” ose “arrest në shtëpi” për kryerjen e një vepre penale; ose,
 b) merr cilësinë e të pandehurit për një krim të kryer me dashje.

2. Gjatë periudhës së pezullimit, punonjësi përfiton 50% të pagës për gradë. 

3. Kur punonjësi i Policisë së Burgjeve shpallet i pafajshëm me vendim gjyqësor të formës së prerë, rikthehet në punë dhe kompensohet për pjesën e mbetur të pagës, që duhej të përfitonte nëse nuk do të ishte pezulluar.”.

Neni 6

Neni 55 ndryshohet, si më poshtë vijon:

“Neni 55
Rikthimi dhe përparësia për pranim në strukturat e Policisë së Burgjeve

1. Rikthimi në Policinë e Burgjeve mund të bëhet në çdo kohë vetëm për nevoja të Policisë së Burgjeve dhe nëse personi plotëson kërkesat e mëposhtme: 

a) Është liruar nga Policia e Burgjeve me kërkesën e tij, për shkak të shkurtimit të funksionit ose për shkak të punësimit në struktura të tjera të administratës publike; 
b) Plotëson kriteret ligjore dhe profesionale të pozicionit të punës.

2. Kriteret për rikthimin në Policinë e Burgjeve vlerësohen nga struktura përgjegjëse për burimet njerëzore në Drejtorinë e Përgjithshme të Burgjeve, e cila përgatit raportin përfundimtar mbi përshtatshmërinë ose jo të kandidatit.

3. Punonjësi kandidat rikthehet në Policinë e Burgjeve në gradën që ka pasur para lirimit. Në rast të mungesës së vendit vakant me gradën e mëparshme dhe me pëlqimin e tij, ai pranohet në pozicion pune me gradë më të ulët.

4. Kanë përparësi për pranimin në Policinë e Burgjeve shtetasit që kanë përvojë pune në Policinë e Shtetit, Gardën e Republikës, Forcat e Armatosura dhe që plotësojnë kriteret e mëposhtme:

a) Janë liruar nga detyra me kërkesën e tyre ose janë liruar nga detyra për shkak të shkurtimit të funksionit;
b) Plotësojnë kriteret ligjore dhe profesionale të pozicionit të punës.

5. Kriteret për përparësinë në pranimin në Policinë e Burgjeve vlerësohen nga struktura përgjegjëse për burimet njerëzore në Drejtorinë e Përgjithshme të Burgjeve, e cila përgatit raportin përfundimtar mbi përshtatshmërinë ose jo të kandidatit.

6. Punonjësi kandidat pranohet në Policinë e Burgjeve në gradën që ka pasur para lirimit. Në rast të mungesës së vendit vakant me gradën e mëparshme dhe me pëlqimin e tij, ai pranohet në pozicion pune me gradë më të ulët.

7. Punonjësit e rolit bazë dhe të mesëm emërohen nga drejtori i Përgjithshëm i Burgjeve mbi bazën e propozimit të drejtorit të Policisë së Burgjeve dhe punonjësit e rolit të lartë drejtues emërohen nga ministri i Drejtësisë, bazuar në propozimin e drejtorit të Përgjithshëm të Burgjeve.
 
8. Këshilli i Ministrave, me propozim të ministrit të Drejtësisë, ministrit të Mbrojtjes dhe të ministrit përgjegjës për çështjet e rendit dhe të sigurisë publike, miraton ekuivalentimin e gradave të Forcave të Armatosura të Republikës së Shqipërisë, Policisë së Shtetit dhe Gardës së Republikës me Policinë e Burgjeve.”.

Neni 7

Ky ligj hyn në fuqi 15 ditë pas botimit në “Fletoren zyrtare”.


K R Y E T A R I


LINDITA NIKOLLA

V E N D I M


Nr.______, datë _________


PËR

PROPOZIMIN E PROJEKTLIGJIT “PËR DISA SHTESA                              DHE NDRYSHIME NË LIGJIN NR.80/2020, “PËR POLICINË                             E BURGJEVE””

Në mbështetje neneve 78 dhe 83, pika 1, të Kushtetutës, me propozimin e ministrit të Drejtësisë, Këshilli i Ministrave

V E N D O S I:

Propozimin e projektligjit “Për disa shtesa dhe ndryshime në ligjin nr.80/2020, “Për Policinë e Burgjeve”, për shqyrtim e miratim në Kuvendin e Republikës së Shqipërisë, sipas tekstit dhe relacionit që i bashkëlidhen këtij vendimi dhe janë pjesë përbërëse e tij. 

Ky vendim hyn në fuqi menjëherë.


K R Y E M I N I S T R I


EDI RAMA

MINISTRI I DREJTËSISË

          ULSI MANJA

